हिमाचल में भारी बारिश और बर्फबारी की संभावना, मौसम विभाग ने जारी की चेतावनी  
मौसम विभाग ने आठ जिलों के लिए यलो अलर्ट जारी किया
लाहौल-स्पीती के केलोंग में तापमान शून्य से 3.9 डिग्री सेल्सियस नीचे
किन्नूर के कलपा में न्यूनतम तापमान 1.6 डिग्री सेल्सियस रहा
हिमाचल प्रदेश में शुक्रवार, 22 नवंबर को को राज्य के 12 में से आठ जिलों में बादलों की गरज और बिजली के साथ भारी बारिश और बर्फबारी होने की संभावना है. मौसम विभाग के मुताबिक हिमाचल के चंबा, कांगड़ा, कुल्लू, मंडी, शिमला, सोलन, किन्नूर और लाहौल-स्पीची जिले में भारी बारिश और बर्फबारी की संभावना है. मौसम विभाग ने इन जिलों के लिए यलो अलर्ट जारी किया है.
शिमला के मौसम विज्ञान केंद्र के डायरेक्टर मनमोहन सिंह ने बुधवार को उक्त जानकारी दी. मौसम विभाग मौसम में आने वाले बदलाव की तीव्रता को लेकर लोगों को सतर्क रहने के लिए रंग आधारित कोड में चेतावनी जारी करता है. यलो अलर्ट करीब खतरनाक श्रेणी का अलर्ट है.
सिंह ने कहा कि लाहौल-स्पीती का केलोंग लगातार राज्य का सबसे ठंडा इलाका बना हुआ है. वहां पर तापमान शून्य से 3.9 डिग्री सेल्सियस नीचे है. किन्नूर के कलपा में न्यूनतम तापमान 1.6 डिग्री सेल्सियस रहा है. उन्होंने बताया कि मनाली, कुफरी, शिमला और डलहौजी में न्यूनतम तापमान क्रमश: 2.4, 6.7, 7.3, और 8.5 डिग्री सेल्सियस रहा.